4.12.2015 EL Επίσημη Εφημερίδα της Ευρωπαϊκής Ένωσης L 319/1 ΚΑΝΟΝΙΣΜΟΣ (ΕΕ) 2015/2219 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 25ης Νοεμβρίου 2015 σχετικά με τον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου (ΕΑΑ) και για την αντικατάσταση και κατάργηση της απόφασης 2005/681/ΔΕΥ του Συμβουλίου ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 87 παράγραφος 2 στοιχείο β), Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Η Ευρωπαϊκή Αστυνομική Ακαδημία (ΕΑΑ) ιδρύθηκε με την απόφαση 2005/681/ΔΕΥ του Συμβουλίου ως όργανο της Ένωσης για την κατάρτιση των υψηλόβαθμων αστυνομικών στελεχών των κρατών μελών και τη διευκόλυνση της συνεργασίας μεταξύ των εθνικών αστυνομικών αρχών, μέσω της διοργάνωσης και του συντονισμού δραστηριοτήτων κατάρτισης σχετικών με την ευρωπαϊκής εμβέλειας αστυνόμευση. Το "Πρόγραμμα της Στοκχόλμης — Μια ανοικτή και ασφαλής Ευρώπη που εξυπηρετεί και προστατεύει τους πολίτες" θέτει ως στόχο την καλλιέργεια μιας αυθεντικής ευρωπαϊκής παιδείας στον τομέα της επιβολής του νόμου, μέσω ευρωπαϊκών προγραμμάτων κατάρτισης και ανταλλαγών για το σύνολο των επαγγελματιών που δραστηριοποιούνται στον τομέα της επιβολής του νόμου σε εθνικό και ενωσιακό επίπεδο. Προς ανταπόκριση στο αίτημα του Ευρωπαϊκού Συμβουλίου, που περιλαμβάνεται στο πρόγραμμα της Στοκχόλμης, για αναβάθμιση της κατάρτισης σε θέματα σχετικά με την Ένωση και για παροχή συστηματικής πρόσβασης των λειτουργών επιβολής του νόμου όλων των βαθμών σε αυτήν, όσο και στο αίτημα του Ευρωπαϊκού Κοινοβουλίου για τη βελτίωση του πλαισίου δικαστικής και αστυνομικής κατάρτισης της Ένωσης, οι στόχοι της ΕΑΑ θα πρέπει, παράλληλα με την ιδιαίτερη έμφαση που θα δίνουν στην προστασία των ανθρωπίνων δικαιωμάτων και των θεμελιωδών ελευθεριών στο πλαίσιο της επιβολής του νόμου, να διαρθρώνονται σύμφωνα με το εξής σύνολο γενικών αρχών: πρώτον, τη στήριξη των κρατών μελών κατά την παροχή κατάρτισης προκειμένου να βελτιωθούν οι βασικές γνώσεις σχετικά με την ενωσιακή διάσταση της επιβολής του νόμου· δεύτερον, τη στήριξη των κρατών μελών κατόπιν αιτήσεώς τους κατά την ανάπτυξη διμερούς και περιφερειακής συνεργασίας μέσω της κατάρτισης σε θέματα επιβολής του νόμου· τρίτον, την ανάπτυξη, υλοποίηση και συντονισμό της κατάρτισης σε συγκεκριμένους θεματικούς τομείς· και, τέταρτον, την ανάπτυξη, υλοποίηση και συντονισμό της κατάρτισης των αποστολών της Ένωσης και των δραστηριοτήτων ανάπτυξης ικανοτήτων στον τομέα της επιβολής του νόμου σε τρίτες χώρες. Το εν λόγω σύνολο γενικών αρχών θα πρέπει να εκπροσωπεί το ευρωπαϊκό πρόγραμμα κατάρτισης για την επιβολή του νόμου (LETS), το οποίο αποσκοπεί στο να διασφαλίσει ότι η κατάρτιση των λειτουργών των αρχών επιβολής του νόμου της Ένωσης είναι υψηλής ποιότητας, με συνοχή και συνέπεια. Οι εν λόγω γενικές αρχές αντικατοπτρίζουν τους τέσσερις άξονες που έχει καθορίσει η Επιτροπή με βάση τη χαρτογράφηση των αναγκών και των αποτελεσμάτων της κατάρτισης, η οποία πραγματοποιήθηκε από την EAA σε συνεργασία με τα κράτη μέλη. Η ΕΑΑ θα πρέπει να προωθεί στις δραστηριότητες κατάρτισης που αναλαμβάνει τον από κοινού σεβασμό και την κατανόηση των θεμελιωδών δικαιωμάτων κατά την επιβολή του νόμου, συμπεριλαμβανομένης της ιδιωτικής ζωής, της προστασίας των δεδομένων και των δικαιωμάτων, της υποστήριξης και της προστασίας των θυμάτων, των μαρτύρων και των υπόπτων εγκλήματος, στα οποία συμπεριλαμβάνεται και η διαφύλαξη των δικαιωμάτων των θυμάτων βίας λόγω φύλου. Η απλούστευση και η βελτίωση της λειτουργίας της ΕΑΑ, υπό το πρίσμα του LETS, διευρύνει τις δυνατότητες της ΕΑΑ για στήριξη, ανάπτυξη, υλοποίηση και συντονισμό των προγραμμάτων κατάρτισης για τις αρχές επιβολής του νόμου των κρατών μελών με την επιφύλαξη των εθνικών πρωτοβουλιών που αναλαμβάνουν τα κράτη μέλη στον τομέα της κατάρτισης των λειτουργών επιβολής του νόμου, εφόσον οι εν λόγω δραστηριότητες κατάρτισης μπορούν να προσφέρουν προστιθέμενη αξία για τα κράτη μέλη και την Ένωση. Προκειμένου να διασφαλίζεται η αποδοτικότερη δυνατή χρήση των πόρων της, οι δραστηριότητες της ΕΑΑ θα πρέπει να εστιάζονται σε προτεραιότητες και τομείς στους οποίους η κατάρτιση μπορεί να προσφέρει προστιθέμενη αξία για τα κράτη μέλη και την Ένωση σύμφωνα με τις τρέχουσες και μελλοντικές ανάγκες και τις επιχειρησιακές απαιτήσεις. Η ΕΑΑ θα πρέπει να μεριμνά για την αξιολόγηση της παρεχόμενης κατάρτισης ώστε τα συμπεράσματα από αξιολογήσεις εκπαιδευτικών αναγκών να είναι μέρος του προγραμματισμού της για την ενίσχυση της αποτελεσματικότητας των μελλοντικών δράσεων. Η ΕΑΑ θα πρέπει να είναι σε θέση να προωθεί την αμοιβαία αναγνώριση της κατάρτισης που παρέχεται στα κράτη μέλη στον τομέα της επιβολής του νόμου και την αναγνώριση από τα κράτη μέλη της κατάρτισης η οποία παρέχεται σε επίπεδο Ένωσης. Για την αποφυγή της επικάλυψης ή περιττής επανάληψης και τη διασφάλιση καλύτερου συντονισμού των δραστηριοτήτων κατάρτισης των λειτουργών που είναι αρμόδιοι για την επιβολή του νόμου, οι οποίες εκτελούνται από τους οργανισμούς της Ένωσης και άλλους σχετικούς φορείς, η ΕΑΑ θα πρέπει να αξιολογεί τις στρατηγικές ανάγκες κατάρτισης και να εξετάζει τις ενωσιακές προτεραιότητες στον τομέα της εσωτερικής ασφάλειας και των εξωτερικών της πτυχών, σε πλήρη εναρμόνιση με τις σχετικές πολιτικές. Η ΕΑΑ θα πρέπει να συγκροτήσει ένα δίκτυο το οποίο θα περιλαμβάνει τα ιδρύματα κατάρτισης λειτουργών επιβολής του νόμου των κρατών μελών και θα πρέπει να βρίσκεται σε επαφή με μία και μόνον εθνική μονάδα σε κάθε κράτος μέλος η οποία λειτουργεί στο πλαίσιο του δικτύου. Τα κράτη μέλη και η Επιτροπή θα πρέπει να εκπροσωπούνται στο διοικητικό συμβούλιο της ΕΑΑ ("διοικητικό συμβούλιο") προκειμένου να εποπτεύουν με αποτελεσματικό τρόπο την άσκηση των καθηκόντων της ΕΑΑ. Τα μέλη του διοικητικού συμβουλίου και οι αναπληρωτές τους θα πρέπει να διορίζονται με κριτήριο τις γνώσεις τους στον τομέα της εθνικής πολιτικής για την κατάρτιση των λειτουργών επιβολής του νόμου, και τις σχετικές ικανότητές τους στη διαχείριση, τη διοίκηση και την κατάρτιση προϋπολογισμού. Όλα τα μέρη που εκπροσωπούνται στο διοικητικό συμβούλιο θα πρέπει να καταβάλλουν κάθε προσπάθεια να περιορίζουν τη συχνή εναλλαγή των εκπροσώπων τους, ώστε να διασφαλίζεται η συνέχεια των εργασιών του. Όλα τα μέρη θα πρέπει να στοχεύουν στην ισόρροπη εκπροσώπηση των φύλων στο διοικητικό συμβούλιο. Το διοικητικό συμβούλιο θα πρέπει να διαθέτει τις αναγκαίες αρμοδιότητες, ειδικότερα για την κατάρτιση του προϋπολογισμού, τον έλεγχο της εκτέλεσής του, την έγκριση κατάλληλων δημοσιονομικών κανόνων και του πολυετούς και του ετήσιου προγράμματος εργασίας της ΕΑΑ, τη θέσπιση διαφανών διαδικασιών εργασίας όσον αφορά τη λήψη των αποφάσεων από την ΕΑΑ, τον διορισμό του εκτελεστικού διευθυντή, τη θέσπιση δεικτών επιδόσεων και την άσκηση εξουσιών αρμόδιας για τους διορισμούς αρχής, σύμφωνα με τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης ("κανονισμός υπηρεσιακής κατάστασης") και το καθεστώς που εφαρμόζεται επί του λοιπού προσωπικού της Ευρωπαϊκής Ένωσης, που προβλέπει ο κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου . Προκειμένου να διασφαλιστεί η αποτελεσματικότητα της καθημερινής λειτουργίας της ΕΑΑ, ο εκτελεστικός διευθυντής θα πρέπει να αποτελεί τον νόμιμο εκπρόσωπο και διαχειριστή της, να ασκεί κατά τρόπο ανεξάρτητο τα καθήκοντά του και να εξασφαλίζει ότι η ΕΑΑ εκτελεί τα καθήκοντα που ορίζονται στον παρόντα κανονισμό. Ειδικότερα, ο εκτελεστικός διευθυντής θα πρέπει να φέρει την ευθύνη για την κατάρτιση των εγγράφων προϋπολογισμού και προγραμματισμού τα οποία υποβάλλονται στο διοικητικό συμβούλιο για τη λήψη απόφασης, καθώς και την ευθύνη για την εφαρμογή του πολυετούς και του ετήσιου προγράμματος εργασίας της ΕΑΑ. Εφόσον κρίνεται σκόπιμο και λαμβάνοντας υπόψη τις επιχειρησιακές απαιτήσεις και τους οικονομικούς πόρους, το διοικητικό συμβούλιο, προκειμένου να διασφαλίζεται η επιστημονική ποιότητα των εργασιών της ΕΑΑ, θα πρέπει να λάβει απόφαση σχετικά με τη σύσταση μιας επιστημονικής επιτροπής κατάρτισης ως ανεξάρτητου συμβουλευτικού φορέα. Η εν λόγω επιτροπή θα πρέπει να αποτελείται από ανεξάρτητα μέλη τα οποία είναι πανεπιστημιακοί υψηλού επιπέδου και επαγγελματίες στον κλάδο της επιβολής του νόμου στους τομείς που καλύπτονται από τον παρόντα κανονισμό. Τα μέλη της επιστημονικής επιτροπής θα πρέπει να διορίζονται από το διοικητικό συμβούλιο βάσει μιας διαφανούς προκήρυξης και μιας διαφανούς διαδικασίας επιλογής με δημοσίευση στην Επίσημη Εφημερίδα της Ευρωπαϊκής Ένωσης . Η ΕΑΑ θα πρέπει να διασφαλίζει ότι η κατάρτιση που παρέχει λαμβάνει υπόψη τις εξελίξεις στον τομέα της έρευνας. Θα πρέπει να ενθαρρύνει τη δημιουργία εταιρικών σχέσεων με τα όργανα της Ένωσης τα αρμόδια για θέματα που καλύπτει ο παρών κανονισμός καθώς και με δημόσια και ιδιωτικά εκπαιδευτικά ιδρύματα, καθώς και τη δημιουργία ενισχυμένης συνεργασίας μεταξύ πανεπιστημίων και ιδρυμάτων κατάρτισης στον τομέα της επιβολής του νόμου στα κράτη μέλη, προκειμένου να υπάρξουν συνέργειες μεταξύ τους. Προκειμένου να εξασφαλιστούν η πλήρης αυτονομία και η ανεξαρτησία της και να μπορεί να υλοποιεί σωστά τους στόχους και τα καθήκοντα που της ανατίθενται δυνάμει του παρόντος κανονισμού, η ΕΑΑ θα πρέπει να διαθέτει επαρκή και αυτόνομο προϋπολογισμό, τα έσοδα του οποίου θα προέρχονται κυρίως από τον γενικό προϋπολογισμό της Ένωσης. Η διαδικασία του προϋπολογισμού της Ένωσης θα πρέπει να εφαρμόζεται όσον αφορά τη συνεισφορά της Ένωσης καθώς και οποιεσδήποτε άλλες επιχορηγήσεις που βαρύνουν τον γενικό προϋπολογισμό της Ένωσης. Ο λογιστικός έλεγχος θα πρέπει να ασκείται από το Ελεγκτικό Συνέδριο. Για την εκτέλεση των καθηκόντων της, η ΕΑΑ θα πρέπει επίσης να μπορεί να επιχορηγήσει ερευνητικά ιδρύματα και ιδρύματα κατάρτισης των κρατών μελών για την πραγματοποίηση των μαθημάτων, των σεμιναρίων και των συνεδρίων της ΕΑΑ. Οι επιχορηγήσεις αυτές θα πρέπει να συμβάλλουν περαιτέρω στην ενίσχυση της συνεργασίας μεταξύ των ιδρυμάτων κατάρτισης των κρατών μελών στο πλαίσιο του δικτύου και στην προώθηση της αμοιβαίας αναγνώρισης της επιβολής του νόμου. Για την εκπλήρωση της αποστολής της, και στον βαθμό που απαιτείται για την εκτέλεση των καθηκόντων της, η ΕΑΑ θα πρέπει να είναι σε θέση να συνεργάζεται με όργανα της Ένωσης, με τις αρχές και τα ιδρύματα κατάρτισης τρίτων χωρών και με τους διεθνείς οργανισμούς που είναι αρμόδιοι σε θέματα που καλύπτονται από τον παρόντα κανονισμό, στο πλαίσιο των συμφωνιών συνεργασίας που συνάπτονται σύμφωνα με τον παρόντα κανονισμό ή στο πλαίσιο των συμφωνιών συνεργασίας που συνάπτονται με εθνικά ιδρύματα κατάρτισης τρίτων χωρών βάσει του άρθρου 8 της απόφασης 2005/681/ΔΕΥ, καθώς και με ιδιωτικούς φορείς. Η απόφαση 2005/681/ΔΕΥ προβλέπει ότι η ΕΑΑ έχει την έδρα της στο Βramshill στο Ηνωμένο Βασίλειο. Δυνάμει του κανονισμού (ΕΕ) αριθ. 543/2014 του Ευρωπαϊκού Κοινοβουλίου και του Συμβουλίου , η έδρα της ΕΑΑ μεταφέρθηκε στη Βουδαπέστη της Ουγγαρίας, και η Επιτροπή κλήθηκε να υποβάλει έκθεση σχετικά με την αποτελεσματικότητα της απόφασης 2005/681/ΔΕΥ κατόπιν εμπεριστατωμένης ανάλυσης κόστους-οφέλους και εκτίμησης επιπτώσεων. Το κράτος μέλος υποδοχής της ΕΑΑ θα πρέπει να παρέχει τις απαραίτητες συνθήκες για την εύρυθμη λειτουργία της ΕΑΑ, συμπεριλαμβανομένων της πολύγλωσσης και με ευρωπαϊκό προσανατολισμό σχολικής εκπαίδευσης και των κατάλληλων δρομολογίων των μέσων μεταφοράς ώστε η ΕΑΑ να μπορεί να προσελκύει ανθρώπινο δυναμικό υψηλής ποιότητας από μια όσο το δυνατόν ευρύτερη γεωγραφική βάση. Ο παρών κανονισμός αποσκοπεί στην τροποποίηση και επέκταση των διατάξεων της απόφασης 2005/681/ΔΕΥ όπως τροποποιήθηκε με τον κανονισμό (ΕΕ) αριθ. 543/2014. Δεδομένου ότι οι τροποποιήσεις που πρόκειται να επιφέρει ο παρών κανονισμός είναι πολυάριθμες και ουσιαστικές, η απόφαση 2005/681/ΔΕΥ, όπως τροποποιήθηκε από τον κανονισμό (ΕΕ) αριθ. 543/2014, για λόγους σαφήνειας θα πρέπει να αντικατασταθεί εξ ολοκλήρου σε σχέση με τα κράτη μέλη που δεσμεύονται από τον παρόντα κανονισμό. Η ΕΑΑ που ιδρύεται με τον παρόντα κανονισμό θα πρέπει να αντικαταστήσει και να αναλάβει τα καθήκοντα της ΕΑΑ που είχε ιδρυθεί με την απόφαση 2005/681/ΔΕΥ, η οποία, κατά συνέπεια, θα πρέπει να καταργηθεί. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου θα πρέπει να ισχύει για την ΕΑΑ. Δεδομένου ότι ο στόχος του παρόντος κανονισμού, και συγκεκριμένα η σύσταση οργανισμού αρμόδιου για την κατάρτιση των λειτουργών επιβολής του νόμου σε ενωσιακό επίπεδο δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των επιπτώσεών του, να επιτευχθεί καλύτερα σε ενωσιακό επίπεδο, η Ένωση δύναται να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού. Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη των Θεμελιωδών Δικαιωμάτων της Ευρωπαϊκής Ένωσης ("ο Χάρτης"), ιδίως το δικαίωμα της προστασίας των δεδομένων προσωπικού χαρακτήρα και το δικαίωμα της προστασίας της ιδιωτικής ζωής, όπως αυτά κατοχυρώνονται από τα άρθρα 7 και 8 του Χάρτη, καθώς και από το άρθρο 16 της Συνθήκης για τη λειτουργία της Ευρωπαϊκής Ένωσης (ΣΛΕΕ). Δυνάμει των άρθρων 1 και 2 και του άρθρου 4α παράγραφος 1 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη ΣΕΕ και στη ΣΛΕΕ, και με την επιφύλαξη του άρθρου 4 του εν λόγω πρωτοκόλλου, τα ανωτέρω κράτη μέλη δεν συμμετέχουν στην έκδοση του παρόντος κανονισμού και δεν δεσμεύονται από αυτόν ούτε υπόκεινται στην εφαρμογή του. Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας που προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ, ΣΤΟΧΟΙ ΚΑΙ ΚΑΘΗΚΟΝΤΑ ΤΟΥ ΟΡΓΑΝΙΣΜΟΥ Άρθρο 1 Ίδρυση του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου 1. Ιδρύεται Οργανισμός της Ευρωπαϊκής Ένωσης για την Κατάρτιση στον Τομέα της Επιβολής του Νόμου (ΕΑΑ). 2. Η ΕΑΑ που ιδρύεται με τον παρόντα κανονισμό αντικαθιστά και διαδέχεται την ΕΑΑ που είχε ιδρυθεί με την απόφαση 2005/681/ΔΕΥ. Άρθρο 2 Ορισμοί Για τους σκοπούς του παρόντος κανονισμού: 1) ως "λειτουργοί επιβολής του νόμου" νοείται το προσωπικό της αστυνομίας, των τελωνείων και άλλων συναφών υπηρεσιών, όπως ορίζεται από τα επιμέρους κράτη μέλη, το οποίο είναι επιφορτισμένο με, καθώς επίσης προσωπικό οργάνων της Ένωσης που έχουν καθήκοντα σχετικά με, τα ακόλουθα: α) την πρόληψη και την καταπολέμηση σοβαρών μορφών εγκληματικότητας που επηρεάζουν δύο ή περισσότερα κράτη μέλη, της τρομοκρατίας και μορφών εγκληματικότητας που θίγουν κοινά συμφέροντα τα οποία καλύπτονται από πολιτική της Ένωσης· ή β) τη διαχείριση κρίσεων και τη δημόσια τάξη, ειδικότερα με τη διεθνή αστυνόμευση συμβάντων μείζονος σημασίας· α) την πρόληψη και την καταπολέμηση σοβαρών μορφών εγκληματικότητας που επηρεάζουν δύο ή περισσότερα κράτη μέλη, της τρομοκρατίας και μορφών εγκληματικότητας που θίγουν κοινά συμφέροντα τα οποία καλύπτονται από πολιτική της Ένωσης· ή β) τη διαχείριση κρίσεων και τη δημόσια τάξη, ειδικότερα με τη διεθνή αστυνόμευση συμβάντων μείζονος σημασίας·α) την πρόληψη και την καταπολέμηση σοβαρών μορφών εγκληματικότητας που επηρεάζουν δύο ή περισσότερα κράτη μέλη, της τρομοκρατίας και μορφών εγκληματικότητας που θίγουν κοινά συμφέροντα τα οποία καλύπτονται από πολιτική της Ένωσης· ήβ) τη διαχείριση κρίσεων και τη δημόσια τάξη, ειδικότερα με τη διεθνή αστυνόμευση συμβάντων μείζονος σημασίας· 2) ως "όργανα της Ένωσης" νοούνται θεσμικά όργανα, φορείς, αποστολές, οργανισμοί και υπηρεσίες που έχουν ιδρυθεί δυνάμει ή επί τη βάσει της ΣΕΕ και της ΣΛΕΕ· 3) ως "διεθνείς οργανισμοί" νοούνται οι διεθνείς οργανισμοί και οι υπαγόμενοι σε αυτούς φορείς δημόσιου διεθνούς δικαίου ή άλλοι φορείς οι οποίοι έχουν ιδρυθεί δυνάμει ή επί τη βάσει συμφωνίας μεταξύ δύο ή περισσότερων κρατών, καθώς και η Ιντερπόλ. Άρθρο 3 Στόχοι της ΕΑΑ 1. Η ΕΑΑ υποστηρίζει, αναπτύσσει, εφαρμόζει και συντονίζει την κατάρτιση των λειτουργών επιβολής του νόμου, ενώ παράλληλα δίνει ιδιαίτερη έμφαση στην προστασία των ανθρωπίνων δικαιωμάτων και των θεμελιωδών ελευθεριών στο πλαίσιο της επιβολής του νόμου, ιδίως στους τομείς της πρόληψης και της καταπολέμησης σοβαρών μορφών εγκληματικότητας που επηρεάζουν δύο ή περισσότερα κράτη μέλη, και της τρομοκρατίας, της τήρησης της δημόσιας τάξης, ειδικότερα της διεθνούς αστυνόμευσης συμβάντων μείζονος σημασίας, και του σχεδιασμού και της διοίκησης αποστολών της Ένωσης, όπου μπορεί να περιλαμβάνεται και η κατάρτιση όσον αφορά την ανάπτυξη επιτελικών ικανοτήτων καθώς και γλωσσικών δεξιοτήτων στον τομέα επιβολής του νόμου. Ειδικότερα, η ΕΑΑ: α) υποστηρίζει τα κράτη μέλη κατά την παροχή κατάρτισης με σκοπό την ενίσχυση της ενημέρωσης και της εξοικείωσης με: i) την εφαρμογή και χρήση των διεθνών και ενωσιακών νομικών πράξεων στον τομέα της συνεργασίας για την επιβολή του νόμου· ii) τη λειτουργία και τον ρόλο των οργάνων της Ένωσης, ιδίως της Ευρωπόλ, της Eurojust και του Frontex· iii) τις αστυνομικές και τις δικαστικές πτυχές της συνεργασίας για την επιβολή του νόμου και τις πρακτικές γνώσεις σχετικά με την πρόσβαση σε διαύλους ανταλλαγής πληροφοριών· i) την εφαρμογή και χρήση των διεθνών και ενωσιακών νομικών πράξεων στον τομέα της συνεργασίας για την επιβολή του νόμου· ii) τη λειτουργία και τον ρόλο των οργάνων της Ένωσης, ιδίως της Ευρωπόλ, της Eurojust και του Frontex· iii) τις αστυνομικές και τις δικαστικές πτυχές της συνεργασίας για την επιβολή του νόμου και τις πρακτικές γνώσεις σχετικά με την πρόσβαση σε διαύλους ανταλλαγής πληροφοριών·i) την εφαρμογή και χρήση των διεθνών και ενωσιακών νομικών πράξεων στον τομέα της συνεργασίας για την επιβολή του νόμου·ii) τη λειτουργία και τον ρόλο των οργάνων της Ένωσης, ιδίως της Ευρωπόλ, της Eurojust και του Frontex·iii) τις αστυνομικές και τις δικαστικές πτυχές της συνεργασίας για την επιβολή του νόμου και τις πρακτικές γνώσεις σχετικά με την πρόσβαση σε διαύλους ανταλλαγής πληροφοριών· β) υποστηρίζει τα κράτη μέλη μετά από αίτησή τους, μέσω κατάρτισης για την επιβολή του νόμου, κατά την ανάπτυξη περιφερειακής και διμερούς συνεργασίας μεταξύ των κρατών μελών, των οργάνων της Ένωσης και τρίτων χωρών· γ) αναπτύσσει, υλοποιεί και συντονίζει την κατάρτιση που αντιμετωπίζει συγκεκριμένα ποινικά θέματα και θέματα αστυνόμευσης· δ) αναπτύσσει, υλοποιεί και συντονίζει την κατάρτιση που αποσκοπεί στο να υποστηρίζει τα κράτη μέλη και τα όργανα της Ένωσης κατά την κατάρτιση των λειτουργών επιβολής του νόμου ώστε να συμμετέχουν σε αποστολές της Ένωσης και σε δραστηριότητες ανάπτυξης ικανοτήτων επιβολής του νόμου σε τρίτες χώρες· ε) καταρτίζει εκπαιδευτές και συμβάλλει στη βελτίωση και στην ανταλλαγή βέλτιστων πρακτικών μάθησης. 2. Η ΕΑΑ καταρτίζει και αναβαθμίζει τα εργαλεία και τις μεθοδολογίες μάθησης και μεριμνά για την εφαρμογή τους σε ένα πλαίσιο διά βίου μάθησης με γνώμονα την ενίσχυση των δεξιοτήτων των λειτουργών επιβολής του νόμου. Η ΕΑΑ αξιολογεί τα αποτελέσματα αυτών των ενεργειών με σκοπό τη βελτίωση της ποιότητας, της συνοχής και της αποτελεσματικότητας των μελλοντικών δράσεων σε ενωσιακό επίπεδο. 3. Η ΕΑΑ συγκροτεί ένα δίκτυο το οποίο θα περιλαμβάνει τα ιδρύματα των κρατών μελών για την κατάρτιση των λειτουργών επιβολής του νόμου και βρίσκεται σε επαφή με μία και μόνον εθνική μονάδα σε κάθε κράτος μέλος η οποία λειτουργεί στο πλαίσιο του δικτύου. 4. Οι εκπαιδευτικές δραστηριότητες που αναφέρονται στην παράγραφο 1 διεξάγονται από την ΕΑΑ σε συνεργασία με το δίκτυο των ιδρυμάτων κατάρτισης των κρατών μελών σύμφωνα με τους δημοσιονομικούς κανόνες που ισχύουν για την ΕΑΑ. Άρθρο 4 Καθήκοντα 1. Η ΕΑΑ εκπονεί αναλύσεις πολυετών στρατηγικών αναγκών κατάρτισης και καταρτίζει πολυετή προγράμματα μάθησης. 2. Η ΕΑΑ υποστηρίζει, αναπτύσσει, υλοποιεί και συντονίζει δραστηριότητες κατάρτισης και αξιοποιεί προϊόντα μάθησης, όπου περιλαμβάνονται: α) κύκλοι μαθημάτων, σεμινάρια, διασκέψεις καθώς και διαδικτυακές δραστηριότητες και δραστηριότητες ηλεκτρονικής μάθησης και άλλες καινοτόμες και προηγμένες δραστηριότητες· β) κοινά προγράμματα κατάρτισης στον τομέα της επιβολής του νόμου σχετικά με συγκεκριμένα θέματα με ενωσιακή διάσταση· γ) ενότητες κατάρτισης, διαρθρωμένες σε διαδοχικά στάδια ή προσαρμοσμένες στα επίπεδα πολυπλοκότητας των δεξιοτήτων που καλείται να διαθέτει η ομάδα εκπαιδευομένων στην οποία απευθύνονται, οι οποίες επικεντρώνονται σε μια συγκεκριμένη γεωγραφική περιοχή ή σε ένα συγκεκριμένο θεματικό πεδίο εγκληματικής δραστηριότητας ή σε μια συγκεκριμένη ομάδα επαγγελματικών δεξιοτήτων· δ) προγράμματα ανταλλαγών και αποσπάσεων καθώς και επισκέψεις μελέτης στο πλαίσιο της κατάρτισης στον τομέα της επιβολής του νόμου. 3. Οι δραστηριότητες κατάρτισης και τα προϊόντα μάθησης της ΕΑΑ μπορούν να υποστηρίζονται, ενισχύονται και συμπληρώνονται από τη λειτουργία ενός ηλεκτρονικού δικτύου. 4. Η ΕΑΑ υποστηρίζει τις αποστολές της Ένωσης και την ανάπτυξη ικανοτήτων σε τρίτες χώρες μέσω ενός ή περισσότερων από τα ακόλουθα: α) της αξιολόγησης, σε συντονισμό με άλλα σχετικά όργανα της Ένωσης, του αντίκτυπου των υφιστάμενων πολιτικών και πρωτοβουλιών κατάρτισης στον τομέα επιβολής του νόμου στο επίπεδο της Ένωσης· β) της ανάπτυξης και παροχής κατάρτισης για την προετοιμασία των λειτουργών επιβολής του νόμου όσον αφορά τη συμμετοχή τους σε αποστολές της Ένωσης, στην οποία περιλαμβάνεται η απόκτηση συναφών γλωσσικών δεξιοτήτων, σε συντονισμό με την Ευρωπαϊκή Ακαδημία Ασφάλειας και Άμυνας και τις υφιστάμενες πρωτοβουλίες στα κράτη μέλη· γ) της ανάπτυξης και παροχής κατάρτισης στους λειτουργούς επιβολής του νόμου από τρίτες χώρες, ιδίως από υποψήφιες για προσχώρηση στην Ένωση χώρες και χώρες που εντάσσονται στην Ευρωπαϊκή Πολιτική Γειτονίας· δ) της διαχείρισης ειδικών κονδυλίων της Ένωσης για την παροχή εξωτερικής βοήθειας σε τρίτες χώρες με σκοπό την ανάπτυξη των ικανοτήτων τους στους συναφείς με την επιβολή του νόμου τομείς πολιτικής, σύμφωνα με τις καθορισμένες προτεραιότητες της Ένωσης. 5. Η ΕΑΑ προωθεί την αμοιβαία αναγνώριση της κατάρτισης που παρέχεται στα κράτη μέλη στον τομέα της επιβολής του νόμου και την αναγνώριση από τα κράτη μέλη της κατάρτισης η οποία παρέχεται σε επίπεδο Ένωσης, λαμβανομένης δεόντως υπόψη της αρχής της επικουρικότητας. 6. Η ΕΑΑ μπορεί να αναλαμβάνει δραστηριότητες επικοινωνίας με δική της πρωτοβουλία εντός των ορίων της εντολής της. Οι δραστηριότητες επικοινωνίας δεν αποβαίνουν εις βάρος της εκτέλεσης των καθηκόντων που αναφέρονται στην παράγραφο 1 και εκτελούνται σύμφωνα με τα συναφή σχέδια για την επικοινωνία και τη διάδοση που εγκρίνονται από το διοικητικό συμβούλιο. Άρθρο 5 Έρευνα σε θέματα κατάρτισης 1. Η ΕΑΑ συμβάλλει και ενθαρρύνει την ανάπτυξη έρευνας συναφούς με τις δραστηριότητες κατάρτισης στο πλαίσιο των στόχων της ΕΑΑ όπως καθορίζονται στο άρθρο 3 παράγραφος 1, και διαδίδει τα αποτελέσματα της έρευνας. Για τον σκοπό αυτό, η ΕΑΑ μπορεί να διεξάγει σχετικές έρευνες και να δημιουργεί αρχεία καταγραφής των πορισμάτων της έρευνας καθώς και των αναγκών κατάρτισης στον τομέα της επιβολής του νόμου. 2. Η ΕΑΑ προωθεί και συνάπτει εταιρικές σχέσεις με τα όργανα της Ένωσης, καθώς και με ακαδημαϊκά ιδρύματα του δημόσιου και του ιδιωτικού τομέα και δύναται να ενθαρρύνει τη σύναψη στενότερων εταιρικών σχέσεων μεταξύ των πανεπιστημίων και των ιδρυμάτων κατάρτισης σε θέματα επιβολής του νόμου στα κράτη μέλη. ΚΕΦΑΛΑΙΟ II ΣΥΝΕΡΓΑΣΙΑ ΜΕΤΑΞΥ ΤΩΝ ΚΡΑΤΩΝ ΜΕΛΩΝ ΚΑΙ ΤΗΣ ΕΑΑ Άρθρο 6 Εθνικές μονάδες της ΕΑΑ 1. Κάθε κράτος μέλος συγκροτεί ή ορίζει μια εθνική μονάδα, η οποία αποτελεί το σημείο επαφής με την ΕΑΑ στο πλαίσιο του δικτύου των εθνικών ιδρυμάτων κατάρτισης των λειτουργών επιβολής του νόμου στα κράτη μέλη. 2. Οι εθνικές μονάδες έχουν τα καθήκοντα που ορίζει το παρόν άρθρο. Ειδικότερα: α) παρέχουν στην ΕΑΑ τις πληροφορίες που είναι αναγκαίες για την εκτέλεση των καθηκόντων της· β) συμβάλλουν στην αποτελεσματική επικοινωνία και συνεργασία της ΕΑΑ με όλα τα συναφή ιδρύματα κατάρτισης, συμπεριλαμβανομένων των σχετικών ερευνητικών ιδρυμάτων στα κράτη μέλη· γ) συνεισφέρουν στην κατάρτιση των προγραμμάτων εργασίας, των ετήσιων ημερολογίων και του δικτυακού τόπου της ΕΑΑ και τα προωθούν· δ) απαντούν σε αιτήματα της ΕΑΑ για παροχή πληροφοριών και συμβουλών· ε) οργανώνουν και συντονίζουν τον διορισμό κατάλληλων συμμετεχόντων και εμπειρογνωμόνων για δραστηριότητες σε εθνικό επίπεδο έγκαιρα και κατά τρόπο διαφανή· στ) συντονίζουν την πραγματοποίηση δραστηριοτήτων και συναντήσεων στο εσωτερικό του οικείου κράτους μέλους· ζ) παρέχουν υποστήριξη για τη θέσπιση και υλοποίηση προγραμμάτων ανταλλαγών για λειτουργούς επιβολής του νόμου· η) προωθούν τη χρήση του ηλεκτρονικού δικτύου της ΕΑΑ για την κατάρτιση των λειτουργών επιβολής του νόμου. 3. Οι εκπρόσωποι των εθνικών μονάδων συνεδριάζουν σε τακτική βάση, κατόπιν αιτήματος του διοικητικού συμβουλίου ή του εκτελεστικού διευθυντή ή κατόπιν δικής τους πρωτοβουλίας, σχετικά με επιχειρησιακά και εκπαιδευτικά ζητήματα της ΕΑΑ. Ειδικότερα για τη μελέτη και υποβολή προτάσεων για τη βελτίωση της επιχειρησιακής αποτελεσματικότητας της ΕΑΑ και για την ενθάρρυνση της δέσμευσης των κρατών μελών έναντι της ΕΑΑ. 4. Κάθε κράτος μέλος καθορίζει την οργάνωση και το προσωπικό της εθνικής μονάδας σύμφωνα με το εθνικό του δίκαιο και τους πόρους του. ΚΕΦΑΛΑΙΟ III ΟΡΓΑΝΩΣΗ ΤΗΣ ΕΑΑ Άρθρο 7 Διοικητική και διαχειριστική δομή της ΕΑΑ Η διοικητική και διαχειριστική δομή της ΕΑΑ περιλαμβάνει τα εξής: α) το διοικητικό συμβούλιο· β) τον εκτελεστικό διευθυντή· γ) όπου κρίνεται σκόπιμο, την επιστημονική επιτροπή κατάρτισης, που συγκροτείται από το διοικητικό συμβούλιο σύμφωνα με το άρθρο 15· δ) όπου κρίνεται σκόπιμο, κάθε άλλο συμβουλευτικό όργανο που συγκροτείται από το διοικητικό συμβούλιο σύμφωνα με το άρθρο 9 παράγραφος 1 στοιχείο ιζ)· ΤΜΗΜΑ 1 Διοικητικό Συμβούλιο Άρθρο 8 Σύνθεση του διοικητικού συμβουλίου 1. Το διοικητικό συμβούλιο απαρτίζεται από έναν εκπρόσωπο από κάθε κράτος μέλος και την Επιτροπή. Όλα τα μέλη του διοικητικού συμβουλίου έχουν δικαίωμα ψήφου. 2. Για κάθε μέλος του διοικητικού συμβουλίου υπάρχει αναπληρωματικό μέλος, που το εκπροσωπεί σε περίπτωση απουσίας του. 3. Τα μέλη του διοικητικού συμβουλίου και οι αναπληρωτές τους διορίζονται λαμβανομένων υπόψη των γνώσεών τους στον τομέα κατάρτισης των λειτουργών επιβολής του νόμου και των σχετικών ικανοτήτων τους στη διαχείριση, τη διοίκηση και την κατάρτιση προϋπολογισμού. Λαμβάνεται επίσης υπόψη η αρχή της ισόρροπης εκπροσώπησης των φύλων στο διοικητικό συμβούλιο. 4. Με την επιφύλαξη του δικαιώματος των κρατών μελών και της Επιτροπής να τερματίζουν τη θητεία των τακτικών και των αναπληρωματικών μελών τους, η θητεία των μελών του διοικητικού συμβουλίου είναι για περίοδο τεσσάρων ετών. Η θητεία αυτή μπορεί να παραταθεί. Άρθρο 9 Καθήκοντα του διοικητικού συμβουλίου 1. Το διοικητικό συμβούλιο: α) εγκρίνει σε ετήσια βάση με πλειοψηφία δύο τρίτων των μελών του και, σύμφωνα με το άρθρο 10, ένα έγγραφο που περιέχει το πολυετές πρόγραμμα εργασίας της ΕΑΑ και το ετήσιο πρόγραμμα εργασίας της για το επόμενο έτος· β) εγκρίνει, με πλειοψηφία δύο τρίτων των μελών του, τον ετήσιο προϋπολογισμό της ΕΑΑ και ασκεί άλλες αρμοδιότητες σε σχέση με τον προϋπολογισμό της ΕΑΑ δυνάμει του κεφαλαίου IV· γ) εκδίδει ενοποιημένη ετήσια έκθεση πεπραγμένων της ΕΑΑ και, έως την 1η Ιουλίου του επόμενου έτους, τη διαβιβάζει στο Ευρωπαϊκό Κοινοβούλιο, στα εθνικά κοινοβούλια, στο Συμβούλιο, στην Επιτροπή και στο Ελεγκτικό Συνέδριο. Η εν λόγω ενοποιημένη ετήσια έκθεση πεπραγμένων δημοσιεύεται· δ) θεσπίζει τους δημοσιονομικούς κανόνες από τους οποίους διέπεται η ΕΑΑ σύμφωνα με το άρθρο 21· ε) εγκρίνει εσωτερική στρατηγική για την καταπολέμηση της απάτης, ανάλογη προς τους κινδύνους απάτης, λαμβάνοντας υπόψη το κόστος και τα οφέλη των μέτρων που θα εφαρμοστούν· στ) θεσπίζει εσωτερικούς κανόνες για την πρόληψη και τη διαχείριση συγκρούσεων συμφερόντων στις οποίες εμπλέκονται τα μέλη του και τα μέλη της επιτροπής επιλογής καθώς και τα μέλη της επιστημονικής επιτροπής κατάρτισης· ζ) εγκρίνει και επικαιροποιεί τακτικά τα σχέδια επικοινωνίας και διάδοσης που αναφέρονται στο άρθρο 4, βάσει ανάλυσης των αναγκών· η) θεσπίζει τον εσωτερικό του κανονισμό· θ) σύμφωνα με την παράγραφο 2, ασκεί, έναντι του προσωπικού της ΕΑΑ, εξουσίες αρμόδιας για τους διορισμούς αρχής και αρμόδιας αρχής για τη σύναψη συμβάσεων εργασίας, οι οποίες του ανατίθενται δυνάμει του κανονισμού υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού ("εξουσίες αρμόδιας για τους διορισμούς αρχής")· ι) εκδίδει κατάλληλους εκτελεστικούς κανόνες για την εφαρμογή του κανονισμού υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού, σύμφωνα με το άρθρο 110 του κανονισμού υπηρεσιακής κατάστασης των υπαλλήλων· ια) συγκροτεί, εφόσον κρίνεται αναγκαίο, κλιμάκιο εσωτερικού ελέγχου· ιβ) θεσπίζει εσωτερικούς κανόνες σχετικά με τη διαδικασία επιλογής του εκτελεστικού διευθυντή, συμπεριλαμβανομένων των κανόνων για τη σύνθεση της επιτροπής επιλογής που διασφαλίζουν την ανεξαρτησία και την αμεροληψία της· ιγ) διορίζει τον εκτελεστικό διευθυντή και, ανάλογα με την περίπτωση, παρατείνει τη θητεία του ή τον παύει από τα καθήκοντά του, σύμφωνα με το άρθρο 23· ιδ) διορίζει υπόλογο, δυνάμει του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού, ο οποίος λειτουργεί υπό καθεστώς ανεξαρτησίας κατά την άσκηση των καθηκόντων του· ιε) εφόσον κρίνεται σκόπιμο και λαμβάνοντας υπόψη τις επιχειρησιακές απαιτήσεις και τους οικονομικούς πόρους, αποφασίζει σχετικά με τη σύσταση μιας επιστημονικής επιτροπής κατάρτισης σύμφωνα με το άρθρο 15 και διορίζει τα μέλη της σύμφωνα με το άρθρο 16 παράγραφος 2· ιστ) διασφαλίζει ότι δίδεται η αρμόζουσα συνέχεια στα πορίσματα και τις συστάσεις που προκύπτουν από τις εκθέσεις εσωτερικού ή εξωτερικού ελέγχου και αξιολογήσεις, καθώς και από τις έρευνες της Ευρωπαϊκής Υπηρεσίας Καταπολέμησης της Απάτης (OLAF)· ιζ) λαμβάνει όλες τις αποφάσεις, συνεκτιμώντας τόσο τις επιχειρησιακές όσο και τις οικονομικές απαιτήσεις, σχετικά με τη συγκρότηση των εσωτερικών δομών της ΕΑΑ και, όπου απαιτείται, σχετικά με την τροποποίησή τους· ιη) συνάπτει συμφωνίες συνεργασίας σύμφωνα με το άρθρο 34· ιθ) εγκρίνει κοινά προγράμματα σπουδών, ενότητες κατάρτισης, μεθόδους εκμάθησης και οποιοδήποτε άλλο υλικό εκμάθησης ή διδακτικό εργαλείο· κ) εγκρίνει, κατά περίπτωση, άλλους εσωτερικούς κανόνες. 2. Το διοικητικό συμβούλιο εκδίδει, σύμφωνα με το άρθρο 110 του κανονισμού υπηρεσιακής κατάστασης, απόφαση με βάση το άρθρο 2 παράγραφος 1 του κανονισμού υπηρεσιακής κατάστασης και το άρθρο 6 του καθεστώτος που εφαρμόζεται επί του λοιπού προσωπικού, για την ανάθεση των συναφών εξουσιών αρμόδιας για τους διορισμούς αρχής στον εκτελεστικό διευθυντή και για τον καθορισμό των όρων αναστολής της εν λόγω ανάθεσης εξουσιών. Ο εκτελεστικός διευθυντής έχει το δικαίωμα να μεταβιβάζει περαιτέρω τις εν λόγω εξουσίες. 3. Όταν το επιβάλλουν εξαιρετικές περιστάσεις, το διοικητικό συμβούλιο δύναται, με την έκδοση απόφασης, να αναστείλει προσωρινά την ανάθεση στον εκτελεστικό διευθυντή των εξουσιών αρμόδιας για τους διορισμούς αρχής και τυχόν περαιτέρω μεταβίβαση των εξουσιών αυτών, και να τις ασκήσει το ίδιο ή να τις αναθέσει σε ένα από τα μέλη του ή σε άλλο μέλος του προσωπικού πλην του εκτελεστικού διευθυντή. Άρθρο 10 Πολυετές και ετήσιο πρόγραμμα εργασίας 1. Το διοικητικό συμβούλιο εγκρίνει έγγραφο που περιλαμβάνει το πολυετές και το ετήσιο πρόγραμμα εργασίας της ΕΑΑ έως τις 30 Νοεμβρίου κάθε έτους το αργότερο, βάσει σχεδίου το οποίο υποβάλλεται από τον εκτελεστικό διευθυντή, λαμβάνοντας υπόψη τη γνώμη της Επιτροπής και, όσον αφορά το πολυετές πρόγραμμα εργασίας, μετά από διαβούλευση με το Ευρωπαϊκό Κοινοβούλιο. Το διοικητικό συμβούλιο διαβιβάζει το εν λόγω έγγραφο στο Ευρωπαϊκό Κοινοβούλιο, στο Συμβούλιο, στην Επιτροπή και στα εθνικά κοινοβούλια. Το έγγραφο που αναφέρεται στο πρώτο εδάφιο οριστικοποιείται μετά την τελική έγκριση του γενικού προϋπολογισμού και, εφόσον κρίνεται απαραίτητο, προσαρμόζεται ανάλογα. 2. Το πολυετές πρόγραμμα εργασίας ορίζει τον συνολικό στρατηγικό προγραμματισμό, ο οποίος περιλαμβάνει στόχους, προσδοκώμενα αποτελέσματα και δείκτες επιδόσεων, καθώς και προγραμματισμό πόρων που αφορά τον πολυετή προϋπολογισμό και το προσωπικό. Ακόμη, περιλαμβάνει τη στρατηγική για τις σχέσεις με τρίτες χώρες και διεθνείς οργανισμούς. Το πολυετές πρόγραμμα εργασίας υλοποιείται μέσω των ετήσιων προγραμμάτων εργασίας και επικαιροποιείται, εάν ενδείκνυται, ανάλογα με την έκβαση των εξωτερικών και των εσωτερικών αξιολογήσεων που αναφέρονται στο άρθρο 32. Τα πορίσματα αυτών των αξιολογήσεων αποτυπώνονται επίσης, κατά περίπτωση, στο ετήσιο πρόγραμμα εργασίας του επόμενου έτους. 3. Το ετήσιο πρόγραμμα εργασίας περιλαμβάνει λεπτομερείς στόχους και προσδοκώμενα αποτελέσματα, καθώς και δείκτες επιδόσεων. Περιλαμβάνει περιγραφή των δράσεων που θα χρηματοδοτηθούν, και αναφέρει τους χρηματοοικονομικούς και ανθρώπινους πόρους που διατίθενται για κάθε δράση, σύμφωνα με τις αρχές κατάρτισης και διαχείρισης του προϋπολογισμού βάσει δραστηριοτήτων. Το ετήσιο πρόγραμμα εργασίας πρέπει να συμβαδίζει με το πολυετές πρόγραμμα εργασίας. Πρέπει να καθορίζει με σαφήνεια τα καθήκοντα που προστίθενται, τροποποιούνται ή καταργούνται σε σχέση με το προηγούμενο οικονομικό έτος. Το ετήσιο πρόγραμμα εργασίας περιλαμβάνει τη στρατηγική για τις σχέσεις με τρίτες χώρες και διεθνείς οργανισμούς που αναφέρεται στο άρθρο 3 και τις δράσεις που συνδέονται με την εν λόγω στρατηγική. 4. Σε περίπτωση ανάθεσης νέων καθηκόντων στην ΕΑΑ, μετά την έγκριση του ετήσιου προγράμματος εργασίας, το διοικητικό συμβούλιο τροποποιεί το ετήσιο πρόγραμμα εργασίας. 5. Οποιαδήποτε ουσιαστική τροποποίηση στο ετήσιο πρόγραμμα εργασίας εγκρίνεται σύμφωνα με την ίδια διαδικασία που εφαρμόζεται και για το αρχικό ετήσιο πρόγραμμα εργασίας. Το διοικητικό συμβούλιο μπορεί να αναθέσει στον εκτελεστικό διευθυντή την εξουσία να επιφέρει μη ουσιώδεις τροποποιήσεις στο ετήσιο πρόγραμμα εργασίας. Άρθρο 11 Πρόεδρος και αναπληρωτής πρόεδρος του διοικητικού συμβουλίου 1. Το διοικητικό συμβούλιο εκλέγει πρόεδρο και αναπληρωτή πρόεδρο μεταξύ των μελών του από την ομάδα των τριών κρατών μελών τα οποία έχουν από κοινού καταρτίσει το 18μηνο πρόγραμμα του Συμβουλίου. Υπηρετούν για το 18μηνο διάστημα που αντιστοιχεί στο εν λόγω πρόγραμμα του Συμβουλίου. Ωστόσο, εάν ο πρόεδρος ή ο αναπληρωτής πρόεδρος παύσουν να είναι μέλη του διοικητικού συμβουλίου σε οποιαδήποτε στιγμή της θητείας τους, η θητεία τους λήγει αυτομάτως την ίδια ημερομηνία. 2. Ο πρόεδρος και ο αναπληρωτής πρόεδρος εκλέγονται από πλειοψηφία των δύο τρίτων των μελών του διοικητικού συμβουλίου. 3. Σε περίπτωση που ο πρόεδρος αδυνατεί να εκτελέσει τα καθήκοντά του, αντικαθίσταται αυτόματα από τον αναπληρωτή πρόεδρο. Άρθρο 12 Συνεδριάσεις του διοικητικού συμβουλίου 1. Ο πρόεδρος συγκαλεί τις συνεδριάσεις του διοικητικού συμβουλίου. 2. Ο εκτελεστικός διευθυντής λαμβάνει μέρος στις συζητήσεις του διοικητικού συμβουλίου. 3. Το διοικητικό συμβούλιο πραγματοποιεί δύο τακτικές συνεδριάσεις ετησίως. Επιπλέον, συνέρχεται με πρωτοβουλία του προέδρου του ή κατόπιν αιτήματος της Επιτροπής ή κατόπιν αιτήματος του ενός τρίτου τουλάχιστον των μελών του. 4. Το διοικητικό συμβούλιο και ο εκτελεστικός διευθυντής δύνανται να προσκαλέσουν στις συνεδριάσεις του διοικητικού συμβουλίου ως παρατηρητή χωρίς δικαίωμα ψήφου οποιονδήποτε μπορεί να συμβάλει στη σχετική συζήτηση. 5. Τα μέλη και τα αναπληρωματικά μέλη του διοικητικού συμβουλίου, σύμφωνα με τον εσωτερικό του κανονισμό, δύνανται να επικουρούνται στις συνεδριάσεις από συμβούλους ή εμπειρογνώμονες. 6. Η ΕΑΑ παρέχει γραμματειακή υποστήριξη στο διοικητικό συμβούλιο. Άρθρο 13 Κανόνες ψηφοφορίας του διοικητικού συμβουλίου 1. Με την επιφύλαξη του άρθρου 9 παράγραφος 1 στοιχεία α) και β), του άρθρου 11 παράγραφος 2, του άρθρου 15, του άρθρου 23 παράγραφος 6 και του άρθρου 27 παράγραφος 2, το διοικητικό συμβούλιο λαμβάνει τις αποφάσεις του με πλειοψηφία των μελών του. 2. Κάθε μέλος διαθέτει μία ψήφο. Κατά την απουσία μέλους με δικαίωμα ψήφου, το δικαίωμα ψήφου του δικαιούται να ασκήσει ο αναπληρωτής του. 3. Ο εκτελεστικός διευθυντής δεν συμμετέχει στην ψηφοφορία. 4. Λεπτομερέστερες ρυθμίσεις σχετικά με την ψηφοφορία καθορίζονται στον εσωτερικό κανονισμό του διοικητικού συμβουλίου, ιδίως όσον αφορά τις προϋποθέσεις υπό τις οποίες ένα μέλος μπορεί να ενεργεί εξ ονόματος άλλου μέλους. ΤΜΗΜΑ 2 Εκτελεστικός Διευθυντής Άρθρο 14 Αρμοδιότητες του εκτελεστικού διευθυντή 1. Ο εκτελεστικός διευθυντής είναι αρμόδιος για τη διαχείριση της ΕΑΑ και λογοδοτεί στο διοικητικό συμβούλιο. 2. Με την επιφύλαξη των εξουσιών της Επιτροπής και του διοικητικού συμβουλίου, ο εκτελεστικός διευθυντής ασκεί τα καθήκοντά του με πλήρη ανεξαρτησία και δεν ζητεί ούτε δέχεται υποδείξεις από καμία κυβέρνηση ή άλλον φορέα. 3. Όταν του ζητηθεί, ο εκτελεστικός διευθυντής υποβάλλει έκθεση στο Ευρωπαϊκό Κοινοβούλιο σχετικά με την εκτέλεση των καθηκόντων του. Το Συμβούλιο δύναται να καλέσει τον εκτελεστικό διευθυντή να υποβάλει έκθεση σχετικά με την εκτέλεση των καθηκόντων του. 4. Ο εκτελεστικός διευθυντής είναι ο νόμιμος εκπρόσωπος της ΕΑΑ. 5. Ο εκτελεστικός διευθυντής είναι υπεύθυνος για την εκτέλεση των καθηκόντων που ανατίθενται στην ΕΑΑ δυνάμει του παρόντος κανονισμού, συγκεκριμένα δε για τα ακόλουθα: α) την καθημερινή διοίκηση της ΕΑΑ· β) την υποβολή προτάσεων στο διοικητικό συμβούλιο σχετικά με τη συγκρότηση των εσωτερικών δομών της ΕΑΑ και, εφόσον κρίνεται αναγκαίο, την τροποποίησή τους· γ) την εκτέλεση των αποφάσεων που εκδίδει το διοικητικό συμβούλιο· δ) την κατάρτιση του σχεδίου πολυετούς και ετήσιου προγράμματος εργασίας και την υποβολή τους στο διοικητικό συμβούλιο κατόπιν διαβούλευσης με την Επιτροπή· ε) την υλοποίηση του πολυετούς και ετήσιου προγράμματος εργασίας και την υποβολή συναφών εκθέσεων στο διοικητικό συμβούλιο· στ) την εκπόνηση κατάλληλου σχεδίου κανόνων εφαρμογής του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού, σύμφωνα με το άρθρο 110 του κανονισμού υπηρεσιακής κατάστασης· ζ) την κατάρτιση του σχεδίου ενοποιημένης ετήσιας έκθεσης πεπραγμένων της ΕΑΑ και την υποβολή του στο διοικητικό συμβούλιο προς έγκριση· η) την κατάρτιση σχεδίου δράσης σε συνέχεια των πορισμάτων εκθέσεων εσωτερικού ή εξωτερικού ελέγχου και αξιολογήσεων, καθώς και ερευνών της OLAF, και την υποβολή έκθεσης προόδου δύο φορές ετησίως στην Επιτροπή και τακτικά στο διοικητικό συμβούλιο· θ) την προάσπιση των οικονομικών συμφερόντων της Ένωσης μέσω της εφαρμογής προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με την επιφύλαξη της ερευνητικής αρμοδιότητας της OLAF, μέσω αποτελεσματικών ελέγχων και, εάν εντοπίζονται παρατυπίες, μέσω της ανάκτησης των αχρεωστήτως καταβληθέντων ποσών και, εάν ενδείκνυται, μέσω της επιβολής αποτελεσματικών, αναλογικών και αποτρεπτικών διοικητικών και οικονομικών κυρώσεων· ι) τη χάραξη σχεδίου εσωτερικής στρατηγικής της ΕΑΑ για την καταπολέμηση της απάτης και την υποβολή του στο διοικητικό συμβούλιο προς έγκριση· ια) την εκπόνηση σχεδίου των δημοσιονομικών κανόνων που εφαρμόζονται στην ΕΑΑ· ιβ) την κατάρτιση σχεδίου κατάστασης των προβλεπόμενων εσόδων και δαπανών της ΕΑΑ και την εκτέλεση του προϋπολογισμού της· ιγ) την παροχή συνδρομής στον πρόεδρο του διοικητικού συμβουλίου κατά την προετοιμασία των συνεδριάσεων του διοικητικού συμβουλίου· ιδ) την εκτέλεση άλλων καθηκόντων που απορρέουν από τον παρόντα κανονισμό. ΤΜΗΜΑ 3 Επιστημονική Επιτροπή Κατάρτισης Άρθρο 15 Συγκρότηση Εφόσον κρίνεται σκόπιμο και λαμβάνοντας υπόψη τις επιχειρησιακές απαιτήσεις και τους οικονομικούς πόρους, το διοικητικό συμβούλιο αποφασίζει, με πλειοψηφία των δύο τρίτων των μελών του, τη συγκρότηση επιστημονικής επιτροπής κατάρτισης. Η ίδια διαδικασία εφαρμόζεται για την κατάργηση της εν λόγω επιτροπής. Άρθρο 16 Γενικές διατάξεις, αντικείμενο και καθήκοντα 1. Μόλις συγκροτηθεί από το διοικητικό συμβούλιο, η επιστημονική επιτροπή κατάρτισης αποτελεί ανεξάρτητο συμβουλευτικό όργανο το οποίο διασφαλίζει την επιστημονική αρτιότητα του έργου της ΕΑΑ στον τομέα της κατάρτισης. 2. Η επιστημονική επιτροπή κατάρτισης απαρτίζεται από πανεπιστημιακούς υψηλού επιπέδου και επαγγελματίες του τομέα της επιβολής του νόμου καταρτισμένους στα θέματα που καλύπτονται από το άρθρο 4. Το διοικητικό συμβούλιο διορίζει τα μέλη της επιστημονικής επιτροπής κατάρτισης βάσει διαφανούς πρόσκλησης υποβολής αιτήσεων και διαδικασίας επιλογής που δημοσιεύονται στην Επίσημη Εφημερίδα της Ευρωπαϊκής Ένωσης. Τα μέλη του διοικητικού συμβουλίου δεν συμμετέχουν στην επιστημονική επιτροπή κατάρτισης. Τα μέλη της επιστημονικής επιτροπής κατάρτισης είναι ανεξάρτητα και δεν ζητούν ούτε δέχονται υποδείξεις από καμία κυβέρνηση ή άλλον φορέα. 3. Το διοικητικό συμβούλιο αναθέτει στην επιστημονική επιτροπή κατάρτισης, μεταξύ άλλων, τα ακόλουθα καθήκοντα: α) να παρέχει συμβουλές στον εκτελεστικό διευθυντή σχετικά με την εκπόνηση του πολυετούς και του ετήσιου προγράμματος εργασίας και άλλων στρατηγικών εγγράφων, προκειμένου να διασφαλίζονται η επιστημονική τους αρτιότητα και η συνοχή τους με τις συναφείς τομεακές πολιτικές και προτεραιότητες της Ένωσης· β) να παρέχει ανεξάρτητες γνωμοδοτήσεις και συμβουλές στο διοικητικό συμβούλιο σε θέματα που εμπίπτουν στην αρμοδιότητά της· γ) να παρέχει ανεξάρτητες γνωμοδοτήσεις και συμβουλές σχετικά με την ποιότητα των προγραμμάτων κατάρτισης, τις εφαρμοζόμενες μεθόδους εκμάθησης, τις επιλογές κατάρτισης και τις επιστημονικές εξελίξεις· δ) να εκτελεί κάθε άλλο συμβουλευτικό καθήκον που της ζητείται από το διοικητικό συμβούλιο ή τον εκτελεστικό διευθυντή σχετικά με τις επιστημονικές πτυχές του έργου της ΕΑΑ στον τομέα της κατάρτισης. 4. Κατά τη συγκρότηση της επιστημονικής επιτροπής κατάρτισης, το διοικητικό συμβούλιο αποφασίζει τη σύνθεσή της, τη θητεία των μελών της, τη συχνότητα των συνεδριάσεών της και τον εσωτερικό της κανονισμό, συμπεριλαμβανομένων των κανόνων ψηφοφορίας. ΚΕΦΑΛΑΙΟ IV ΔΗΜΟΣΙΟΝΟΜΙΚΕΣ ΔΙΑΤΑΞΕΙΣ Άρθρο 17 Προϋπολογισμός 1. Για κάθε οικονομικό έτος, το οποίο συμπίπτει με το ημερολογιακό έτος, καταρτίζονται προβλέψεις όλων των εσόδων και των δαπανών της ΕΑΑ οι οποίες εγγράφονται στον προϋπολογισμό της. 2. Ο προϋπολογισμός της ΕΑΑ πρέπει να είναι ισοσκελισμένος ως προς τα έσοδα και τις δαπάνες. 3. Με την επιφύλαξη άλλων πόρων, τα έσοδα της ΕΑΑ περιλαμβάνουν συνεισφορά της Ένωσης, η οποία εγγράφεται στον γενικό προϋπολογισμό της Ένωσης. 4. Η ΕΑΑ δύναται να λαμβάνει χρηματοδότηση από την Ένωση υπό μορφή συμφωνιών εξουσιοδότησης ή ad hoc επιχορηγήσεων σύμφωνα με τους δημοσιονομικούς κανόνες που αναφέρονται στο άρθρο 21 και τις διατάξεις των συναφών νομικών πράξεων που πλαισιώνουν τις πολιτικές της Ένωσης. Με την επιφύλαξη της αρχής περί απαγορεύσεως της διπλής χρηματοδότησης που προβλέπεται στον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου ("δημοσιονομικός κανονισμός"), η ΕΑΑ δύναται να διαχειρίζεται ειδικά κονδύλια της Ένωσης για την εκτέλεση συγκεκριμένων δραστηριοτήτων στο πλαίσιο των στόχων και των καθηκόντων της. 5. Οι δαπάνες της ΕΑΑ περιλαμβάνουν τις αμοιβές του προσωπικού, διοικητικές δαπάνες και δαπάνες υποδομής, καθώς και τα έξοδα λειτουργίας. 6. Οι δημοσιονομικές δεσμεύσεις για δράσεις στο πλαίσιο σχεδίων μεγάλης κλίμακας που εκτείνονται πέραν του ενός οικονομικού έτους δύνανται να κατανεμηθούν σε διαδοχικές ετήσιες δόσεις. Άρθρο 18 Κατάρτιση του προϋπολογισμού 1. Κάθε έτος ο εκτελεστικός διευθυντής καταρτίζει σχέδιο κατάστασης προβλεπόμενων εσόδων και δαπανών της ΕΑΑ για το επόμενο οικονομικό έτος, το οποίο περιλαμβάνει και οργανόγραμμα, και το διαβιβάζει στο διοικητικό συμβούλιο. 2. Βάσει του σχεδίου αυτού, το διοικητικό συμβούλιο εγκρίνει προσωρινό σχέδιο κατάστασης προβλεπόμενων εσόδων και δαπανών της ΕΑΑ για το επόμενο οικονομικό έτος και το διαβιβάζει στην Επιτροπή μέχρι τις 31 Ιανουαρίου κάθε έτους. 3. Το διοικητικό συμβούλιο αποστέλλει το τελικό σχέδιο των προβλεπόμενων εσόδων και δαπανών της ΕΑΑ στην Επιτροπή έως τις 31 Μαρτίου κάθε έτους. 4. Η Επιτροπή αποστέλλει την κατάσταση προβλεπόμενων εσόδων και δαπανών στο Ευρωπαϊκό Κοινοβούλιο και στο Συμβούλιο μαζί με το σχέδιο του γενικού προϋπολογισμού της Ένωσης. 5. Βάσει της κατάστασης προβλεπόμενων εσόδων και δαπανών, η Επιτροπή εγγράφει στο σχέδιο γενικού προϋπολογισμού της Ένωσης τις προβλέψεις που κρίνει αναγκαίες για το οργανόγραμμα και το ποσό της επιχορήγησης από τον γενικό προϋπολογισμό, και καταθέτει το σχέδιο αυτό στο Ευρωπαϊκό Κοινοβούλιο και στο Συμβούλιο σύμφωνα με τα άρθρα 313 και 314 ΣΛΕΕ. 6. Το Ευρωπαϊκό Κοινοβούλιο και το Συμβούλιο εγκρίνουν τις πιστώσεις για τη συνεισφορά της Ένωσης προς την ΕΑΑ. 7. Το Ευρωπαϊκό Κοινοβούλιο και το Συμβούλιο εγκρίνουν το οργανόγραμμα της ΕΑΑ. 8. Ο προϋπολογισμός της ΕΑΑ εγκρίνεται από το διοικητικό συμβούλιο. Οριστικοποιείται μετά την οριστική έγκριση του γενικού προϋπολογισμού της Ένωσης. Εφόσον κριθεί αναγκαίο, αναπροσαρμόζεται δεόντως. 9. Για τυχόν σχέδια σχετικά με κτίρια που ενδέχεται να έχουν σημαντικές επιπτώσεις στον προϋπολογισμό της ΕΑΑ, ισχύουν οι διατάξεις του κατ' εξουσιοδότηση κανονισμού (ΕΕ) αριθ. 1271/2013 της Επιτροπής . Άρθρο 19 Εκτέλεση του προϋπολογισμού 1. Ο εκτελεστικός διευθυντής εκτελεί τον προϋπολογισμό της ΕΑΑ. 2. Ο εκτελεστικός διευθυντής διαβιβάζει ετησίως στο Ευρωπαϊκό Κοινοβούλιο και στο Συμβούλιο, με παράλληλη ενημέρωση του Ελεγκτικού Συνεδρίου, όλες τις πληροφορίες σχετικά με τα πορίσματα τυχόν διαδικασιών αξιολόγησης. Άρθρο 20 Απόδοση λογαριασμών και απαλλαγή 1. Ο υπόλογος της ΕΑΑ αποστέλλει τους προσωρινούς λογαριασμούς για το οικονομικό έτος (έτος Ν) στον υπόλογο της Επιτροπής και στο Ελεγκτικό Συνέδριο μέχρι την 1η Μαρτίου του επομένου οικονομικού έτους (Ν+1). 2. Η ΕΑΑ διαβιβάζει έκθεση σχετικά με τη δημοσιονομική και οικονομική διαχείριση για το έτος Ν στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο μέχρι τις 31 Μαρτίου του έτους Ν+1. 3. Ο υπόλογος της Επιτροπής διαβιβάζει τους προσωρινούς λογαριασμούς της ΕΑΑ για το έτος Ν, αφού τους έχει ενοποιήσει με τους λογαριασμούς της Επιτροπής, στο Ελεγκτικό Συνέδριο μέχρι τις 31 Μαρτίου του έτους Ν+1. 4. Μετά την παραλαβή των παρατηρήσεων του Ελεγκτικού Συνεδρίου σχετικά με τους προσωρινούς λογαριασμούς της ΕΑΑ για το έτος Ν, σύμφωνα με το άρθρο 148 του δημοσιονομικού κανονισμού, ο υπόλογος της ΕΑΑ καταρτίζει τους οριστικούς λογαριασμούς της ΕΑΑ για το εν λόγω έτος. Ο εκτελεστικός διευθυντής υποβάλλει τους εν λόγω λογαριασμούς στο διοικητικό συμβούλιο για γνωμοδότηση. 5. Το διοικητικό συμβούλιο γνωμοδοτεί επί των οριστικών λογαριασμών της ΕΑΑ για το έτος Ν. 6. Μέχρι την 1η Ιουλίου του έτους Ν+1, ο υπόλογος της ΕΑΑ διαβιβάζει στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο τους οριστικούς λογαριασμούς για το έτος Ν, συνοδευόμενους από τη γνώμη του διοικητικού συμβουλίου κατά την παράγραφο 5. 7. Οι οριστικοί λογαριασμοί για το έτος Ν δημοσιεύονται στην Επίσημη Εφημερίδα της Ευρωπαϊκής Ένωσης έως τις 15 Νοεμβρίου του έτους Ν+1. 8. Ο εκτελεστικός διευθυντής αποστέλλει στο Ελεγκτικό Συνέδριο απάντηση στις παρατηρήσεις του το αργότερο στις 30 Σεπτεμβρίου του έτους Ν+1. Την εν λόγω απάντηση αποστέλλει ο εκτελεστικός διευθυντής και στο διοικητικό συμβούλιο. 9. Ο εκτελεστικός διευθυντής υποβάλλει στο Ευρωπαϊκό Κοινοβούλιο, κατόπιν αιτήματος του τελευταίου, κάθε πληροφορία που απαιτείται για την ομαλή εφαρμογή της διαδικασίας απαλλαγής για το έτος Ν, σύμφωνα με το άρθρο 165 παράγραφος 3 του δημοσιονομικού κανονισμού. 10. Το Ευρωπαϊκό Κοινοβούλιο, έπειτα από σύσταση του Συμβουλίου που αποφασίζει με ειδική πλειοψηφία, χορηγεί απαλλαγή στον εκτελεστικό διευθυντή, πριν από τις 15 Μαΐου του έτους N+2, όσον αφορά την εκτέλεση του προϋπολογισμού για το έτος N. Άρθρο 21 Δημοσιονομικοί κανόνες 1. Οι δημοσιονομικοί κανόνες που ισχύουν για την ΕΑΑ εγκρίνονται από το διοικητικό συμβούλιο ύστερα από διαβούλευση με την Επιτροπή. Αυτοί δεν παρεκκλίνουν από τον κατ' εξουσιοδότηση κανονισμό (ΕΕ) αριθ. 1271/2013 παρά μόνον εάν η παρέκκλιση αυτή επιβάλλεται λόγω των ειδικών αναγκών λειτουργίας της ΕΑΑ και εφόσον έχει προηγουμένως συμφωνήσει η Επιτροπή. 2. Σε δεόντως δικαιολογημένες περιπτώσεις και με την προηγούμενη έγκριση του διοικητικού συμβουλίου, η ΕΑΑ μπορεί να παρέχει επιχορηγήσεις χωρίς ανοικτή πρόσκληση υποβολής προτάσεων στα κράτη μέλη για την παροχή κατάρτισης όσον αφορά τα καθήκοντα που αναφέρονται στο άρθρο 4 παράγραφοι 2 και 4. ΚΕΦΑΛΑΙΟ V ΠΡΟΣΩΠΙΚΟ Άρθρο 22 Γενική διάταξη Στο προσωπικό της ΕΑΑ εφαρμόζονται ο κανονισμός υπηρεσιακής κατάστασης και το καθεστώς που εφαρμόζεται επί του λοιπού προσωπικού της Ευρωπαϊκής Ένωσης, καθώς και οι κανόνες που εκδίδονται κατόπιν συμφωνίας μεταξύ των θεσμικών οργάνων της Ένωσης για την εφαρμογή του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού. Άρθρο 23 Εκτελεστικός διευθυντής 1. Ο εκτελεστικός διευθυντής προσλαμβάνεται ως έκτακτος υπάλληλος της ΕΑΑ σύμφωνα με το άρθρο 2 στοιχείο α) του καθεστώτος που εφαρμόζεται επί του λοιπού προσωπικού. 2. Ο εκτελεστικός διευθυντής διορίζεται από το διοικητικό συμβούλιο, μετά από ανοιχτή και διαφανή διαδικασία επιλογής, από περιορισμένο κατάλογο τριών τουλάχιστον υποψηφίων που προτείνονται από επιτροπή επιλογής που θεσπίζεται από το διοικητικό συμβούλιο και απαρτίζεται από μέλη που ορίζονται από τα κράτη μέλη και την Επιτροπή. Η επιτροπή επιλογής καταρτίζει τον περιορισμένο αυτόν κατάλογο με βάση κατάλογο όλων των υποψηφίων, που έχουν καθοριστεί με διαφανή κριτήρια από την Επιτροπή, και των οποίων τα χαρακτηριστικά ανταποκρίνονται στις απαιτήσεις αυτού του αξιώματος, οι οποίες περιλαμβάνονται σε ανακοίνωση για την πλήρωση κενής θέσης που δημοσιεύεται στην Επίσημη Εφημερίδα της Ευρωπαϊκής Ένωσης. Η Επιτροπή διαβιβάζει στην επιτροπή επιλογής αντίγραφο όλων των αιτήσεων που ελήφθησαν για την πλήρωση της κενής θέσης. Για τη σύναψη της σύμβασης με τον εκτελεστικό διευθυντή, η ΕΑΑ εκπροσωπείται από τον πρόεδρο του διοικητικού συμβουλίου. 3. Η θητεία του εκτελεστικού διευθυντή είναι τετραετής. Κατά το τέλος αυτής της περιόδου, η Επιτροπή διενεργεί, σε συνεργασία με το διοικητικό συμβούλιο, αξιολόγηση στην οποία λαμβάνονται υπόψη οι επιδόσεις του εκτελεστικού διευθυντή, καθώς και οι μελλοντικές δραστηριότητες της ΕΑΑ και οι προκλήσεις που θα αντιμετωπίσει. 4. Το διοικητικό συμβούλιο, λαμβάνοντας υπόψη την αξιολόγηση που αναφέρεται στην παράγραφο 3, δύναται να παρατείνει άπαξ τη θητεία του εκτελεστικού διευθυντή και για διάστημα που δεν υπερβαίνει τα τέσσερα έτη. Στην περίπτωση αυτή ο εκτελεστικός διευθυντής δεν συμμετέχει σε άλλη διαδικασία επιλογής για την ίδια θέση στο τέλος της συνολικής περιόδου. 5. Ο εκτελεστικός διευθυντής μπορεί να απαλλαγεί από τα καθήκοντά του με απόφαση του διοικητικού συμβουλίου. 6. Οι αποφάσεις του διοικητικού συμβουλίου σχετικά με τον διορισμό, την παράταση της θητείας ή την απομάκρυνση του εκτελεστικού διευθυντή λαμβάνονται με πλειοψηφία των δύο τρίτων των μελών του. Άρθρα 24 Αποσπασμένοι εθνικοί εμπειρογνώμονες 1. Η ΕΑΑ μπορεί να κάνει χρήση αποσπασμένων εθνικών εμπειρογνωμόνων. 2. Το διοικητικό συμβούλιο εκδίδει απόφαση για τη θέσπιση κανόνων σχετικά με την απόσπαση εθνικών εμπειρογνωμόνων στην ΕΑΑ. ΚΕΦΑΛΑΙΟ VI ΔΙΑΦΟΡΕΣ ΔΙΑΤΑΞΕΙΣ Άρθρο 25 Νομικό καθεστώς 1. Η ΕΑΑ είναι οργανισμός της Ένωσης και διαθέτει νομική προσωπικότητα. 2. Σε όλα τα κράτη μέλη, η ΕΑΑ διαθέτει την ευρύτερη νομική ικανότητα που αναγνωρίζεται σε νομικά πρόσωπα από το εθνικό δίκαιο. Ειδικότερα, μπορεί να αποκτά και να διαθέτει κινητή και ακίνητη περιουσία και να παρίσταται ενώπιον δικαστηρίου. 3. Ως έδρα της ΕΑΑ ορίζεται η Βουδαπέστη της Ουγγαρίας. Άρθρο 26 Προνόμια και ασυλίες Το πρωτόκολλο περί των προνομίων και ασυλιών της Ευρωπαϊκής Ένωσης εφαρμόζεται στην ΕΑΑ και στο προσωπικό της. Άρθρο 27 Γλωσσικό καθεστώς 1. Η ΕΑΑ υπόκειται στις διατάξεις του κανονισμού αριθ. 1 . 2. Το διοικητικό συμβούλιο αποφασίζει με πλειοψηφία δύο τρίτων των μελών του σχετικά με το εσωτερικό γλωσσικό καθεστώς της ΕΑΑ. 3. Οι μεταφραστικές υπηρεσίες που απαιτούνται για τη λειτουργία της ΕΑΑ παρέχονται από το Μεταφραστικό Κέντρο των Οργάνων της Ευρωπαϊκής Ένωσης. Άρθρο 28 Διαφάνεια 1. Στα έγγραφα τα οποία έχει στην κατοχή της η ΕΑΑ εφαρμόζεται ο κανονισμός (ΕΚ) αριθ. 1049/2001. 2. Εντός έξι μηνών από την ημερομηνία της πρώτης συνεδρίασής του, το διοικητικό συμβούλιο καθορίζει τους λεπτομερείς κανόνες εφαρμογής του κανονισμού (ΕΚ) αριθ. 1049/2001. 3. Οι αποφάσεις που λαμβάνονται από την ΕΑΑ δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Ευρωπαίο Διαμεσολαβητή ή προσφυγής στο Δικαστήριο της Ευρωπαϊκής Ένωσης, υπό τους όρους που προβλέπονται στα άρθρα 228 και 263 ΣΛΕΕ, αντίστοιχα. 4. Η επεξεργασία δεδομένων προσωπικού χαρακτήρα από την ΕΑΑ υπόκειται στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου . Άρθρο 29 Καταπολέμηση της απάτης 1. Για τη διευκόλυνση της καταπολέμησης της απάτης, της διαφθοράς και κάθε άλλης παράνομης δραστηριότητας δυνάμει του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου , η ΕΑΑ, μεταξύ 1ης Ιουλίου και 31ης Δεκεμβρίου 2016, προσχωρεί στη διοργανική συμφωνία της 25ης Μαΐου 1999, σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και θεσπίζει τις ενδεδειγμένες διατάξεις που εφαρμόζονται σε όλους τους υπαλλήλους της ΕΑΑ, χρησιμοποιώντας το υπόδειγμα που περιλαμβάνεται στο παράρτημα της εν λόγω συμφωνίας. 2. Το Ευρωπαϊκό Ελεγκτικό Συνέδριο έχει την εξουσία να διενεργεί λογιστικό έλεγχο, βάσει παραστατικών και επιτόπιων ελέγχων, επί όλων των δικαιούχων επιχορηγήσεων, αντισυμβαλλομένων και υπεργολάβων που έλαβαν κονδύλια της Ένωσης μέσω της ΕΑΑ. 3. Η OLAF μπορεί να διενεργεί έρευνες, συμπεριλαμβανομένων επιτόπιων ελέγχων και επιθεωρήσεων, με σκοπό να διαπιστωθεί εάν υπάρχει απάτη, διαφθορά ή άλλη παράνομη δραστηριότητα που επηρεάζει τα οικονομικά συμφέροντα της Ένωσης όσον αφορά επιχορήγηση παρασχεθείσα από την ΕΑΑ ή σύμβαση συναφθείσα με την ΕΑΑ. Οι έρευνες αυτές γίνονται σύμφωνα με τις διατάξεις και τις διαδικασίες που καθορίζονται στον κανονισμό (ΕΕ, Ευρατόμ) αριθ. 883/2013 και στον κανονισμό (Ευρατόμ, ΕΚ) αριθ. 2185/96 του Συμβουλίου . 4. Με την επιφύλαξη των παραγράφων 1, 2 και 3, οι συμφωνίες συνεργασίας με όργανα της Ένωσης, με αρχές και ιδρύματα κατάρτισης τρίτων χωρών, με διεθνείς οργανισμούς και ιδιωτικούς φορείς, οι συμβάσεις, οι συμφωνίες επιχορήγησης και οι αποφάσεις επιχορήγησης της ΕΑΑ περιέχουν διατάξεις οι οποίες εξουσιοδοτούν ρητά το Ευρωπαϊκό Ελεγκτικό Συνέδριο και την OLAF να διεξάγουν λογιστικούς ελέγχους και έρευνες κατά τις παραγράφους 2 και 3, σύμφωνα με τις αντίστοιχες αρμοδιότητές τους. Άρθρο 30 Κανόνες ασφαλείας για την προστασία διαβαθμισμένων και ευαίσθητων μη διαβαθμισμένων πληροφοριών Η ΕΑΑ εφαρμόζει, τηρουμένων των αναλογιών, τους κανόνες ασφαλείας της Επιτροπής σχετικά με την προστασία των Διαβαθμισμένων Πληροφοριών της Ευρωπαϊκής Ένωσης (EUCI) και των ευαίσθητων μη διαβαθμισμένων πληροφοριών, μεταξύ άλλων, τις διατάξεις περί ανταλλαγής, επεξεργασίας και αποθήκευσης τέτοιων πληροφοριών, όπως καθορίζονται στις αποφάσεις της Επιτροπής (ΕΕ, Ευρατόμ) 2015/443 και (ΕΕ, Ευρατόμ) 2015/444 . Άρθρο 31 Ευθύνη 1. Η συμβατική ευθύνη της ΕΑΑ διέπεται από το δίκαιο το οποίο διέπει την εκάστοτε σύμβαση. 2. Αρμόδιο για την έκδοση αποφάσεων δυνάμει οποιασδήποτε ρήτρας διαιτησίας που περιλαμβάνεται σε σύμβαση που συνάπτει η ΕΑΑ είναι το Δικαστήριο της Ευρωπαϊκής Ένωσης. 3. Σε περίπτωση εξωσυμβατικής ευθύνης, η ΕΑΑ υποχρεούται να αποκαθιστά, σύμφωνα με τις γενικές αρχές που είναι κοινές στα δίκαια των κρατών μελών, κάθε ζημία που προκαλείται από τις υπηρεσίες ή το προσωπικό της κατά την άσκηση των καθηκόντων τους. 4. Αρμόδιο για την εκδίκαση των διαφορών αποζημίωσης που αναφέρονται στην παράγραφο 3 είναι το Δικαστήριο της Ευρωπαϊκής Ένωσης. 5. Η προσωπική ευθύνη του προσωπικού της ΕΑΑ έναντι της ΕΑΑ διέπεται από τις ισχύουσες για το προσωπικό αυτό διατάξεις του κανονισμού υπηρεσιακής κατάστασης ή του καθεστώτος που εφαρμόζεται επί του λοιπού προσωπικού. Άρθρο 32 Αξιολόγηση και επανεξέταση 1. Έως την 1η Ιουλίου 2021 και εφεξής ανά πενταετία, η Επιτροπή διασφαλίζει τη διενέργεια αξιολόγησης των επιπτώσεων, της αποτελεσματικότητας και της αποδοτικότητας της ΕΑΑ και των εργασιακών πρακτικών της. 2. Η Επιτροπή διαβιβάζει την έκθεση αξιολόγησης στο διοικητικό συμβούλιο. Το διοικητικό συμβούλιο υποβάλλει τις παρατηρήσεις του επί της έκθεσης αξιολόγησης εντός ενός μηνός από την ημερομηνία παραλαβής της. Η Επιτροπή διαβιβάζει στη συνέχεια την τελική έκθεση αξιολόγησης με τα συμπεράσματα της Επιτροπής, μαζί με τις παρατηρήσεις του διοικητικού συμβουλίου σε παράρτημα, στο Ευρωπαϊκό Κοινοβούλιο, στο Συμβούλιο και στο διοικητικό συμβούλιο. Τα πορίσματα της αξιολόγησης αυτής δημοσιοποιούνται. Άρθρο 33 Διοικητικές έρευνες Οι δραστηριότητες της ΕΑΑ υπόκεινται στον έλεγχο του Ευρωπαίου Διαμεσολαβητή σύμφωνα με το άρθρο 228 ΣΛΕΕ. Άρθρο 34 Συνεργασία με όργανα της Ένωσης, τρίτες χώρες και διεθνείς οργανισμούς 1. Η ΕΑΑ είναι ανοιχτή στη συμμετοχή των αρχών και των ιδρυμάτων κατάρτισης των τρίτων χωρών που έχουν συνάψει σχετικές συμφωνίες με την Ένωση. 2. Στον βαθμό που είναι αναγκαίο για την εκπλήρωση των καθηκόντων της, η ΕΑΑ δύναται να συνάπτει και να διατηρεί σχέσεις συνεργασίας με όργανα της Ένωσης στο πλαίσιο των αρμοδιοτήτων τους, αρχές και ιδρύματα κατάρτισης τρίτων χωρών, διεθνείς οργανισμούς και ιδιωτικούς φορείς. 3. Σύμφωνα με τις παραγράφους 1 και 2, συνάπτονται συμφωνίες συνεργασίας με τις οποίες καθορίζονται ειδικότερα η φύση, ο βαθμός και ο τρόπος με τον οποίο οι εν λόγω αρχές και τα ιδρύματα κατάρτισης τρίτων χωρών, οι διεθνείς οργανισμοί και οι ιδιωτικοί φορείς μπορούν να συμμετέχουν στο έργο της ΕΑΑ, συμπεριλαμβανομένων διατάξεων σχετικών με τη συμμετοχή στις πρωτοβουλίες που αναλαμβάνει η ΕΑΑ, τις χρηματοδοτικές συνεισφορές και τα μέλη του προσωπικού. Σχετικά με ζητήματα προσωπικού, οι εν λόγω ρυθμίσεις τηρούν πάντοτε τον κανονισμό υπηρεσιακής κατάστασης και το καθεστώς που εφαρμόζεται επί του λοιπού προσωπικού. 4. Η ΕΑΑ συνεργάζεται με τα όργανα της Ένωσης που είναι αρμόδια για ζητήματα που καλύπτονται από τον παρόντα κανονισμό και αναφέρονται στην παράγραφο 2, στο πλαίσιο συμφωνιών συνεργασίας που έχουν συναφθεί με τα εν λόγω όργανα, σύμφωνα με τον παρόντα κανονισμό ή με τις συναφείς διατάξεις της απόφασης 2005/681/ΔΕΥ. 5. Οι συμφωνίες συνεργασίας που αναφέρονται στις παραγράφους 3 και 4 μπορούν να συνάπτονται μόνο με εξουσιοδότηση του διοικητικού συμβουλίου μετά από διαβούλευση με την Επιτροπή. Δεν δεσμεύουν την Ένωση ή τα κράτη μέλη της. Άρθρο 35 Συμφωνία σχετικά με την έδρα και όροι λειτουργίας Οι απαραίτητες ρυθμίσεις σχετικά με τη στέγαση της ΕΑΑ στην Ουγγαρία και τις εγκαταστάσεις που της διαθέτει το εν λόγω κράτος μέλος, καθώς και οι ειδικοί κανόνες που ισχύουν στο κράτος μέλος υποδοχής για τον εκτελεστικό διευθυντή, τα μέλη του διοικητικού συμβουλίου, το προσωπικό της ΕΑΑ και τα μέλη των οικογενειών τους, ορίζονται στο πλαίσιο συμφωνίας σχετικά με την έδρα συναπτομένης μεταξύ της ΕΑΑ και της Ουγγαρίας, αφού πρώτα εγκριθεί από το διοικητικό συμβούλιο. ΚΕΦΑΛΑΙΟ VII ΜΕΤΑΒΑΤΙΚΕΣ ΔΙΑΤΑΞΕΙΣ Άρθρο 36 Νομική διαδοχή 1. Η ΕΑΑ, όπως ιδρύεται με τον παρόντα κανονισμό, αποτελεί τον νόμιμο διάδοχο όσον αφορά όλες τις συμβάσεις που έχουν συναφθεί, τις υποχρεώσεις που έχουν αναληφθεί και τα περιουσιακά στοιχεία που έχουν αποκτηθεί από την ΕΑΑ όπως ιδρύθηκε με την απόφαση 2005/681/ΔΕΥ. 2. Ο παρών κανονισμός δεν επηρεάζει τη νομική ισχύ συμφωνιών που συνήψε η ΕΑΑ, όπως ιδρύθηκε βάσει της απόφασης 2005/681/ΔΕΥ, πριν από τις 24 Δεκεμβρίου 2015. Άρθρο 37 Μεταβατικές ρυθμίσεις σχετικά με το διοικητικό συμβούλιο 1. Η θητεία των μελών του διοικητικού συμβουλίου της ΕΑΑ όπως συγκροτήθηκε βάσει του άρθρου 10 της απόφασης 2005/681/ΔΕΥ λήγει την 1η Ιουλίου 2016. 2. Στο διάστημα που μεσολαβεί μεταξύ της 24ης Δεκεμβρίου 2015 και 1ης Ιουλίου 2016 το διοικητικό συμβούλιο όπως συγκροτήθηκε βάσει του άρθρου 10 της απόφασης 2005/681/ΔΕΥ: α) ασκεί τα καθήκοντα του διοικητικού συμβουλίου σύμφωνα με το άρθρο 9 του παρόντος κανονισμού· β) προετοιμάζει την έγκριση των κανόνων για την εφαρμογή του κανονισμού (ΕΚ) αριθ. 1049/2001 όσον αφορά τα έγγραφα της ΕΑΑ που αναφέρονται στο άρθρο 28 του παρόντος κανονισμού, και για τις υποχρεώσεις εμπιστευτικότητας και εχεμύθειας· γ) καταρτίζει κάθε νομική πράξη η οποία είναι αναγκαία για την εφαρμογή του παρόντος κανονισμού· και δ) αναθεωρεί τους εσωτερικούς κανόνες και τα μέτρα που ενέκρινε βάσει της απόφασης 2005/681/ΔΕΥ ώστε να μπορέσει το διοικητικό συμβούλιο που συγκροτείται δυνάμει του άρθρου 8 του παρόντος κανονισμού να λάβει απόφαση σύμφωνα με το άρθρο 41 αυτού. Άρθρο 38 Μεταβατικές ρυθμίσεις σχετικά με τον εκτελεστικό διευθυντή και το προσωπικό 1. Ο διευθυντής της ΕΑΑ που διορίστηκε βάσει του άρθρου 11 παράγραφος 1 της απόφασης 2005/681/ΔΕΥ ασκεί, για το υπόλοιπο της θητείας του, καθήκοντα εκτελεστικού διευθυντή κατά την έννοια του άρθρου 14 του παρόντος κανονισμού. Οι λοιποί όροι της σύμβασής του παραμένουν αμετάβλητοι. Εάν η θητεία του λήγει μεταξύ της 24ης Δεκεμβρίου 2015 και 1ης Ιουλίου 2016, παρατείνεται αυτομάτως μέχρι την 1η Ιουλίου 2017. 2. Σε περίπτωση που ο διευθυντής της ΕΑΑ που διορίστηκε βάσει του άρθρου 11 παράγραφος 1 της απόφασης 2005/681/ΔΕΥ δεν επιθυμεί ή δεν δύναται να ενεργήσει σύμφωνα με την παράγραφο 1 του παρόντος άρθρου, το διοικητικό συμβούλιο διορίζει προσωρινό εκτελεστικό διευθυντή ο οποίος ασκεί καθήκοντα εκτελεστικού διευθυντή για μέγιστο χρονικό διάστημα 18 μηνών, μέχρι να πραγματοποιηθεί ο διορισμός που προβλέπεται στο άρθρο 23 παράγραφος 2 του παρόντος κανονισμού. 3. Ο παρών κανονισμός δεν θίγει τα δικαιώματα και τις υποχρεώσεις του προσωπικού που απασχολείται δυνάμει της απόφασης 2005/681/ΔΕΥ. Οι συμβάσεις εργασίας μπορούν να ανανεωθούν δυνάμει του παρόντος κανονισμού σύμφωνα με τον κανονισμό υπηρεσιακής κατάστασης των υπαλλήλων και το καθεστώς που εφαρμόζεται επί του λοιπού προσωπικού. Άρθρο 39 Μεταβατικές διατάξεις για τον προϋπολογισμό Η διαδικασία απαλλαγής ως προς τους προϋπολογισμούς που εγκρίνονται βάσει του άρθρου 25 της απόφασης 2005/681/ΔΕΥ διεξάγεται σύμφωνα με τους κανόνες της προαναφερθείσας απόφασης. ΚΕΦΑΛΑΙΟ VIII ΤΕΛΙΚΕΣ ΔΙΑΤΑΞΕΙΣ Άρθρο 40 Αντικατάσταση και κατάργηση 1. Η απόφαση 2005/681/ΔΕΥ, όπως τροποποιήθηκε από τον κανονισμό (ΕΕ) αριθ. 543/2014, αντικαθίσταται για τα κράτη μέλη που δεσμεύονται από τον παρόντα κανονισμό, με έναρξη ισχύος από την 1η Ιουλίου 2016. Συνεπώς, η απόφαση 2005/681/ΔΕΥ καταργείται. 2. Για τα κράτη μέλη που δεσμεύονται από τον παρόντα κανονισμό, οι παραπομπές στις νομικές πράξεις που αναφέρονται στην παράγραφο 1 ερμηνεύονται ως παραπομπές στον παρόντα κανονισμό. Άρθρο 41 Διατήρηση σε ισχύ των εσωτερικών κανόνων που εγκρίθηκαν από το διοικητικό συμβούλιο Οι εσωτερικοί κανόνες και τα μέτρα που εγκρίθηκαν από το διοικητικό συμβούλιο βάσει της απόφασης 2005/681/ΔΕΥ παραμένουν σε ισχύ μετά την 1η Ιουλίου 2016, εκτός εάν ληφθεί διαφορετική απόφαση από το διοικητικό συμβούλιο κατά την εφαρμογή του παρόντος κανονισμού. Άρθρο 42 Έναρξη ισχύος 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Ιουλίου 2016. Εντούτοις, τα άρθρα 37, 38 και 39 εφαρμόζονται από τις 24 Δεκεμβρίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Στρασβούργο, 25 Νοεμβρίου 2015. Για το Ευρωπαϊκό Κοινοβούλιο Ο Πρόεδρος M. SCHULZ Για το Συμβούλιο Ο Πρόεδρος N. SCHMIT